นักรักโลกมายา - วิกิพีเดีย

# นักรักโลกมายา

### จากวิกิพีเดีย สารานุกรมเสรี

สารานุกรมการ์ตูนญี่ปุ่น
...

| เรื่อง นักรักโลกมายา ในบทความนี้ ยังคงดำเนินเรื่องอยู่ เนื้อหาและรายละเอียดอาจจะเปลี่ยนแปลงได้ ขึ้นอยู่กับข้อมูลที่จะเผยออกมา

นักรักโลกมายา/หน้ากากแก้ว
ชื่อไทย | นักรักโลกมายา/หน้ากากแก้ว
ชื่อญี่ปุ่น | ガラスの仮面
ชื่ออังกฤษ | Mask of Glass / Glass Mask
แนว | ดราม่า
หนังสือการ์ตูน
ผู้แต่ง | ซุสุเอะ มิอุจิ
สำนักพิมพ์ | โคดันฉะ (ญี่ปุ่น) สยามอินเตอร์คอมิกส์ (ไทย)
นิตยสาร | ฮานะ โตะ ยูเมะ (ญี่ปุ่น)
ตีพิมพ์เมื่อ | พ.ศ. 2519 – ปัจจุบัน
จำนวนเล่ม | 42 (ยังไม่จบ)
ภาพยนตร์การ์ตูนโทรทัศน์
ผู้กำกับ | ยูซากุ ซากาโมโตะ, กิซาบุโร่ สุงิอิ
ออกแบบตัวละคร | มาโคโตะ โคคุโบะ
ผลิตโดย | เอเคน
ฉายทาง | นิปปอนทีวี
ฉายครั้งแรก | 9 เมษายน 2527 – 24 กันยายน 2527
จำนวนตอน | 23
โอวีเอ
ผู้กำกับ | สึเนโอะ โคบายาชิ
ผลิตโดย | TMS, โพลีแกรม
จำนวนตอน | 3
จำหน่ายเมื่อ | 2541-2542
ภาพยนตร์การ์ตูนโทรทัศน์ GLASS MASK 2005
ผู้กำกับ | มาโมรุ ฮามาสึ
ออกแบบตัวละคร | ซาโตชิ ฮิรายามะ
ผลิตโดย | TMS
ฉายทาง | ทีวีโตเกียว
ฉายครั้งแรก | 5 เมษายน 2548 – 28 มีนาคม 2549
จำนวนตอน | 51
ส่วนหนึ่งของสารานุกรมการ์ตูนญี่ปุ่น

นักรักโลกมายา หรือ หน้ากากแก้ว (ญี่ปุ่น: ガラスの仮面, กะระสุ โนะ คะเมน) เป็นการ์ตูนญี่ปุ่น ผลงานของ ซุสุเอะ มิอุจิ ที่ได้รับความนิยมอย่างสูง ทั้งในประเทศญี่ปุ่นและต่างประเทศ รวมถึงประเทศไทย เป็นที่กล่าวขานกันมากมายในหมู่ผู้รักการ์ตูนผู้หญิงสมัยก่อน แทบจะไม่มีนักอ่านการ์ตูนผู้หญิงคนใดที่ไม่เคยอ่านการ์ตูนเรื่องนี้ ซึ่งนอกจากหนังสือการ์ตูนแล้ว นักรักโลกมายา ยังโด่งดังจนถูกสร้างเป็นละครวิทยุ, ภาพยนตร์การ์ตูน, OVA, ละครโทรทัศน์, ละครเวที และละครโน นับได้ว่าเป็นสุดยอดการ์ตูนผู้หญิงเรื่องหนึ่งของญี่ปุ่น

นักรักโลกมายา ได้ถูกตีพิมพ์ออกจำหน่ายในหลายๆ ประเทศ โดยใช้ชื่อเรื่องที่แตกต่างกันไปตามภาษาของประเทศนั้นๆ เช่น ฉบับภาษาอังกฤษใช้ชื่อว่า Mask of Glass (มาสก์ออฟกลาส) หรือ Glass Mask (กลาสมาสก์) ฉบับภาษาอิตาลีใช้ชื่อว่า Il grande sogno di Maya และฉบับภาษาฝรั่งเศสใช้ชื่อว่า Laura ou la passion du théâtre

สำหรับการจัดพิมพ์ในประเทศไทยช่วงแรกๆ ไม่ค่อยแน่ชัดนักในเรื่องของลิขสิทธิ์ ครั้งแรกจัดพิมพ์โดยสำนักพิมพ์มิตรไมตรีใช้ชื่อว่า "หน้ากากแก้ว" ตีพิมพ์เล่ม 1-4 เมื่อประมาณปี พ.ศ. 2523-2524 หลังจากนั้นเปลี่ยนมาจัดพิมพ์โดย วิบูลย์กิจ ใช้ชื่อว่า "นักรักโลกมายา" มีประมาณ 56 เล่ม (ยังไม่จบ) และต่อมาก็เป็น สยามอินเตอร์คอมิกส์ ที่ได้รับลิขสิทธิ์ตีพิมพ์อย่างถูกต้องตามกฎหมาย โดยได้มีการตีพิมพ์มาแล้วถึง 3 ครั้ง ซึ่งในครั้งที่ 2 นี่เอง ที่ได้เปลี่ยนชื่อ "นักรักโลกมายา" มาเป็น "หน้ากากแก้ว" เพื่อให้ตรงกับความหมายในภาษาญี่ปุ่นมากขึ้น

## [แก้] เนื้อเรื่อง

ระวังเสียอรรถรส ข้อความด้านล่างนี้ มีการกล่าวถึง เนื้อเรื่อง หรือฉากจบ

เกี่ยวกับการเดินทางสู่การแสดงอันยิ่งใหญ่ ในบทประพันธ์อันลือชื่อ ที่น้อยคนนักจะสามารถแสดงได้ เรื่อง นางฟ้าสีแดง โดยเนื้อเรื่อง เสนอการประชันบทบาทของนักแสดงชายหญิง ที่ต่างจับจ้องจะแสดงเรื่อง นางฟ้าสีแดง โดยมี คิตาจิมะ มายะ และ ฮิเมกาวะ อายูมิ เป็นตัวเอก โดยตัวเอกของเรื่อง มีความสามารถทางด้านการแสดงต่างกัน และยังมีบทบาททางสังคม ภูมิหลัง ที่ต่างกัน จึงทำให้เนื้อเรื่อง มีความเข้มข้น และมีความเป็นดราม่าอย่างยิ่ง

ในตอนแรกของเรื่อง มายะ เป็นเพียงเด็กหญิงที่ดูธรรมดา แต่ด้วยความสามารถข้างในที่มี ทำให้อาจารย์สึกิคาเงะเห็นเข้า และชักจูงเธอเข้าสู่วงการโลกมายา โดยให้มายะ เข้าสู่คณะละครสึกิคาเงะ ซึ่งเป็นคณะละครที่เธอตั้งขึ้น แต่แล้วก็โดนขัดขวางโดยคณะละครคู่แข่ง คณะไดโตะ ซึ่งมี ฮายามิ มาสึมิ ผู้หวังจะครอบครองลิขสิทธิ์เรื่อง นางฟ้าสีแดง ที่อาจารย์สึกิคาเงะถืออยู่ ซึ่งคณะไดโตะมีดารานำสาวชื่อ ฮิเมกาวะ อายูมิ เด็กสาวผู้เพียบพร้อมในทุกๆ ด้าน เป็นกำลังสำคัญ

ต่อมา จะเป็นช่วงที่ มายะ และ อายูมิ ฝึกตนเพื่อก้าวไปสู่เส้นทางของ นางฟ้าสีแดง โดยทั้งสองคนต่างห้ำ้หั่นกันด้วยความสามารถทางด้านการแสดง จนกระทั่งเธอทั้งสองคน ได้มายืนอยู่บนเวทีเดียวกัน หลายต่อหลายครั้ง ทำให้เธอทั้งสอง ตระหนัก และ กังวล กับความสามารถของทั้งสองฝ่าย

ในตอนท้ายของเรื่อง เป็นช่วงของการชิงชัยสู่เส้นทางของนางฟ้าสีแดง โดยอาจารย์ซึกิคาเงะเป็นผู้ฝึกซ้อม และจัดการแ่ข่งขัน ชิงตัวนักแสดงและผู้กำกับนางฟ้าสีแดงจนถึงปัจจุบัน ซึ่งยังไม่มีวี่แววว่าจะจบ

## [แก้] ตัวละครหลัก

คิตาจิมะ มายะ (北島マヤ)
  เด็กสาวอายุ 13 ปี (ตอนเริ่มเรื่อง) หน้าตาไม่ได้สวยงามอะไร พ่อของเธอตายตั้งแต่เธอยังเล็ก ส่วนแม่ของเธอเป็นพนักงานในร้านอาหารจีนเล็กๆ การเรียนไม่เก่งมากมาย ถึงภายนอกเธอจะดูเป็นเด็กธรรมดา แต่มีบางอย่างในตัวเธอ เมื่อถึงเวลาที่เธออยู่บนเวที ผู้ชม ต่างจับจ้องในตัวเธอเป็นสายตาเดียวกัน และยังมีความสามารถพิเศษ คือ หากเป็นเรื่องเกี่ยวกับการแสดง ไม่ว่าจะนานสักแค่ไหน กระทั่งท่าทาง การออกเสียง น้ำเสียง คำสนทนา การแสดงออกทางหน้าตา เธอสามารถจดจำได้หมดทุกกระเบียดนิ้ว โดยที่แสดงออกมาซ้ำได้ โดยไม่ผิดเพี้ยนแม้แต่น้อย เธอได้เข้าสู่วงการมายา ด้วยคำแนะนำของอาจารย์สึกิคาเงะ จิงุสะ ซึ่งมายะยังมีฉายาต่างๆ เช่น "หญิงสาวผู้มีหน้ากากพันหน้า" และ "ผู้ทำลายเวที" เป็นต้น

ฮิเมกาวะ อายูมิ (姫川亜弓)
  เด็กสาวอายุ 13 ปี (ตอนเริ่มเรื่อง) เช่นเดียวกับมายะ แต่เธอมีทั้งความสามารถ และพรสวรรค์ในด้านการแสดงตั้งแต่เล็ก คุณพ่อของเธอเป็นผู้กำกับผู้มีชื่อเสียง และคุณแม่ของเธอ ก็เป็นนักแสดงผู้มีโด่งดัง เรียกได้ว่า เธอมีทั้งความพร้อมในทุกๆ ด้าน แต่เธอก็ยังต้องการจะก้าวต่อไป และพยายามศึกษา และหาประสบการณ์ เพื่อหนทางสู่ความเจิดจรัสของ นางฟ้าสีแดง

สึกิคาเงะ จิงุสะ (月影千草)
  อดีตนักแสดงชื่อดัง ผู้เสียโฉม เพราะอุบัติเหตุที่ไม่คาดฝันจากการแสดง ทำให้เธอเสียโฉมไปครึ่งหน้า เธอจึงหลบซ่อนตัว และค้นหาคนที่จะมาเป็นตัวแทนเธอ ซึ่งต้องเป็นผู้ที่มีความสามารถ และมีความเป็นเลิศทางด้านการแสดง เพื่อสานฝันของเธอ ที่จะได้เห็นการแสดงของ นางฟ้าสีแดง ที่เธอเคยแสดงไว้ กลับมาเจิดจรัสอีกครั้งหนึ่ง โดยเธอได้พบกับมายะ ซึ่งแสดงละครให้เด็กๆ ในสวนดู และได้ตระหนักถึงพรสวรรค์ของมายะ จึงได้พาเธอเข้าสู่คณะละครสึกิคาเงะ

ฮายามิ มาสึมิ (速水真澄)
  ผู้อำนวยการคณะละครไดโตะ และประธานสมาพันธ์การแสดง มักถูกเรียกว่า ปีศาจบ้างานแห่งไดโตะทายาทเจ้าของคณะละครไดโตะ แม้ภายนอกจะดูเคร่งขรึม แต่แท้ที่จริงแล้ว เขาคือ'คุณกุหลาบสีม่วง' แฟนละครคนแรกของมายะที่ไม่ยอมเปิดเผยตัว เขาเป็นคนที่ละเอียดอ่อนอยู่ภายใน แต่ด้วยหน้าที่การงานและตำแหน่งทายาททำให้ต้อง 'บ้างาน' ไม่มีโอกาสได้ทำตามความฝันของตัวเอง เขาหลงรักมายะ เพราะมายะเปรียบเสมือนส่วนเติมเต็มในความฝันของเขา เขาจึงคอยอุปการะมายะอย่างลับๆ ด้วย แต่กระนั้นมายะก็ยังไม่ชอบเขาเพราะคณะละครไดโตะ เป็นคู่แข่งของคณะละครสึกิคาเงะที่ถือลิขสิทธิ์ครอบครองเรื่องนางฟ้าสีแดงอยู่นั่นเอง ต่อมา มายะได้รู้ว่า มาสึมี คือ กุหลาบสีม่วง เธอจึงเริ่มมีความรู้สึกที่ดีให้แก่เขา แต่ก็ติดอุปสรรคว่า มาสึมิ มีคู่หมั้นแล้ว

ซากุระโคจิ ยู (桜小路優)
  นักแสดงของคณะละครออนดีน ซึ่งมีความสัมพันธ์ เป็นเพื่อนชายของมายะ เขาหลงรักมายะ และอยากแสดงร่วมกับเธอ ซึ่งเขามีความสามารถที่อยู่ในระดับแนวหน้าได้เลยทีเดียว แม้ว่าเขาจะรู้ว่า มายะไม่ได้รักเขาจริงๆ แต่เขาก็ยังรักมายะข้างเดียวอยู่เสมอ และน้องสาวกับแม่ของเขาจะบอกให้เลิกหวังในตัวมายะเสียที และคอยเฝ้าดูละครของมายะอยู่ตลอดเวลา

## [แก้] ตัวละครรอง

อาโอกิ เร (青木 麗)
  นักแสดงในคณะละครสึกิคาเงะ มีรูปร่างสูง และบุคลิกคล้ายกับผู้ชาย อีกทั้งยังแสดงเป็นพระเอกในละครของคณะบ่อยครั้ง ทำให้ได้รับความนิยมจากแฟนละครผู้หญิงมากเป็นพิเศษ ในบรรดาเพื่อนร่วมคณะสึกิคาเงะ เรเป็นคนที่มีความสนิทสนมกับมายะที่สุด เธอพักอยู่ห้องเดียวกับมายะ และมักจะเอ็นดูมายะเหมือนกับเป็นน้องสาว

มินาสึกิ ซายากะ (水無月さやか)
  นักแสดงในคณะละครสึกิคาเงะ มัดผม 2 ข้าง พักอยู่ห้องเดียวกับมินะและไทโกะ ช่วงแรกๆ เคยแข่งขันกับมายะเพื่อชิงบทในเรื่อง สี่ดรุณี แต่ภายหลังก็ได้ยอมรับในความสามารถของมายะ และเป็นเพื่อนกันในที่สุด

ซาวาตาริ มินะ (沢渡美奈)
  นักแสดงในคณะละครสึกิคาเงะ เรียนหนังสือเก่งและมีผลการเรียนดี ช่วงที่คณะสึกิคาเงะถูกยุบ เธอจึงไปทำงานเป็นครูสอนพิเศษตามบ้าน ในฉบับหนังสือการ์ตูน กำลังชอบพอกับ โฮตตะ หัวหน้าคณะละครอิคคาคุจู

คาสึงะ ไทโกะ (春日泰子)
  นักแสดงในคณะละครสึกิคาเงะ เป็นคนอารมณ์ดี มีรูปร่างท้วมเล็กน้อย ค่อนข้างสนิทสนมกับมินะและซายากะ

โคบายาชิ เก็นโซ (小林源造)
  ผู้ติดตามของสึกิคาเงะ ติดตามรับใช้สึกิคาเงะมาตั้งแต่สมัยหนุ่มๆ แม้ภายหลังสึกิคาเงะจะล้มป่วย เขาก็ยังคอยอยู่เคียงข้างเพื่อปรนนิบัติดูแล
  จริงๆ แล้วนามสกุล "โคบายาชิ" ของเก็นโซนั้น อ้างอิงจากฉบับละครโทรทัศน์ เพราะในฉบับหนังสือการ์ตูนไม่เคยกล่าวถึงนามสกุลของเก็นโซเลย (แต่ภายหลัง ในเว็บของผู้เขียนก็ได้ลงชื่อเต็มไว้ว่า "โคบายาชิ เก็นโซ" เช่นกัน)

มิสึกิ ซาเอโกะ (水城冴子)
  เลขาสาวผู้มากความสามารถของมาสึมิ เคยทำหน้าที่เป็นผู้จัดการส่วนตัวของมายะอยู่ระยะหนึ่ง แม้ภายนอกจะดูเหมือนเป็นผู้หญิงที่เข้มงวด แต่แท้จริงแล้ว เธอจะคอยเป็นห่วงเป็นใยมาสึมิกับมายะอยู่เสมอ และเฝ้าหวังให้ทั้ง 2 คนยอมแสดงความรู้สึกที่แท้จริงของตัวเองออกมาเสียที
  เช่นเดียวกับเก็นโซ ชื่อ "ซาเอโกะ" นี้ เป็นชื่อที่อ้างอิงจากฉบับละครโทรทัศน์ เพราะในฉบับหนังสือการ์ตูนไม่เคยกล่าวถึงชื่อของมิสึกิเลย (แต่ภายหลัง ในเว็บของผู้เขียนก็ได้ลงชื่อเต็มไว้ว่า "มิสึกิ ซาเอโกะ" เช่นกัน)

โอโนเดระ ฮาจิเมะ (小野寺一)
  ผู้กำกับละครเวทีชื่อดัง และเป็นผู้อำนวยการของคณะละครออนดีนด้วย ร่วมมือกับมาสึมิในการที่จะแย่งชิงลิขสิทธิ์การแสดงเรื่องนางฟ้าแดงมาครอบครอง เขาให้การสนับสนุนอายูมิ ซึ่งเป็นนักแสดงในคณะอย่างสุดกำลัง และดูถูกความสามารถของมายะอย่างที่สุด โดยมักจะพูดจาในเชิงดูถูกและเสียดสีมายะ ทุกครั้งที่ได้เจอหน้า ภายหลังได้ถูกเลือกให้เป็นว่าที่ผู้กำกับเรื่องนางฟ้าสีแดง ร่วมกับ คุโรนุมะ ริวโซ

ฮายามิ เอสุเกะ (速水英介)
  พ่อบุญธรรมของมาสึมิ เป็นผู้อำนวยการใหญ่ของคณะไดโตะ ในอดีตเคยทำงานด้านการขนส่ง เอสุเกะมีความหลงใหลในบทบาทของนางฟ้าสีแดงเป็นอย่างมาก ที่ก่อตั้งคณะไดโตะขึ้นก็เพราะต้องการจัดแสดงเรื่องนางฟ้าสีแดงขึ้นอีกครั้ง เขาพยายามทำทุกวิถีทางเพื่อให้ได้ลิขสิทธิ์การแสดงเรื่องนางฟ้าแดงมาครอบครอง จนถึงกับทำให้ โอซากิ อิจิเร็น ต้องฆ่าตัวตาย ปัจจุบันไม่สามารถเดินเหินได้สะดวกนัก เนื่องจากอุบัติเหตุทางรถยนต์เมื่อหลายปีก่อน

ฮิจิริ คาราโตะ (聖 唐人)
  คนสนิทของมาสึมิ ทำงานอยู่เบื้องหลังของคณะไดโตะ และเป็นเหมือนคนส่งสารระหว่างมาสึมิกับมายะด้วย ทั้งเขาและพ่อของเขาต่างทำหน้าที่เป็นเหมือนเงาให้กับพ่อลูกตระกูลฮายามิ ในอดีต ฮายามิ เอสุเกะ เคยช่วยชีวิตเขาไว้จากการที่จะถูกฆ่าล้างครอบครัว เขาจึงยินดีทำทุกอย่างเพื่อตระกูลฮายามิ

## [แก้] ตัวละครอื่นๆ

- คิตาจิมะ ฮารุ (北島 春)
- โอซากิ อิจิเร็น (尾崎一蓮)
- โอโตเบะ โนริเอะ (乙部のりえ)
- คุโรนุมะ ริวโซ (黒沼龍三)
- ทากามิยะ ชิโอริ (鷹宮紫織)
- มาจิมะ เรียว (真島 良)
- ซาโตมิ ชิเงรุ (里美 茂)
- อาโซ ไม (麻生 舞)
- คณะอิคคาคุจู (「劇団一角獣」, Gekidan Ikkakujuu, 劇団一角獣?)

## [แก้] ภาพยนตร์การ์ตูน

นักรักโลกมายา เคยถูกสร้างเป็นภาพยนตร์การ์ตูนมาแล้วถึง 3 ครั้งด้วยกัน ครั้งแรกสร้างขึ้นในปี พ.ศ. 2527 โดยเอเคน ครั้งที่ 2 สร้างขึ้นในปี พ.ศ. 2541 ในรูปแบบ OVA โดย TMS ส่วนครั้งที่ 3 ซึ่งเป็นเวอร์ชันล่าสุด สร้างขึ้นในปี พ.ศ. 2548 โดย TMS เช่นเดียวกัน เวอร์ชันล่าสุดนี้ มักถูกเรียกในชื่อภาษาอังกฤษว่า GLASS MASK 2005

### [แก้] เวอร์ชัน พ.ศ. 2527

ออกอากาศทางสถานีนิปปอนทีวี ตั้งแต่เมื่อวันที่ 24 กันยายน ถึง 4 เมษายน พ.ศ. 2527 มีความยาวทั้งสิ้น 23 ตอน

#### [แก้] ผู้ให้เสียงตัวละคร

ญี่ปุ่น

- คิตาจิมะ มายะ - คัตสึกิ มาซาโกะ
- ฮิเมกาวะ อายูมิ - มัตสึชิมะ มิโนริ
- สึกิคาเงะ จิงุสะ - นากานิชิ ทาเอโกะ
- ฮายามิ มาสึมิ - โนซาวะ นาจิ / โมริ คัตสึจิ (ตั้งแต่ตอนที่ 19)
- ซากุระโคจิ ยู - มิตสึยะ ยูจิ
- บรรยาย - คิตาฮามะ ฮารุโกะ

### [แก้] เวอร์ชัน OVA

มีความยาว 3 ตอนจบ ออกจำหน่ายในช่วงปี พ.ศ. 2541-2542 โดยใช้ชื่อว่า "หน้ากากแก้ว เด็กสาวผู้มีหน้ากากพันหน้า" (「ガラスの仮面 千の仮面を持つ少女」, Garasu no Kamen Sen no Kamen wo Motsu Shoujo, ガラスの仮面 千の仮面を持つ少女?) ผลิตโดย TMS และจัดจำหน่ายโดย โพลีแกรม

ในประเทศไทย นักรักโลกมายา เวอร์ชัน OVA นี้ เคยออกอากาศทาง ช่อง 9 อ.ส.ม.ท. ในช่วงวันหยุดนักขัตฤกษ์ เมื่อหลายปีก่อน

#### [แก้] ผู้ให้เสียงตัวละคร

ญี่ปุ่น

- คิตาจิมะ มายะ - โองาตะ เมงุมิ
- ฮิเมกาวะ อายูมิ - มัตสึอิ นาโอโกะ
- สึกิคาเงะ จิงุสะ - โทดะ เคโกะ
- ฮายามิ มาสึมิ - โคสุงิ จูโรตะ
- ซากุระโคจิ ยู - โอคิอายุ เรียวทาโร่

ไทย (ช่อง 9)

- คิตาจิมะ มายะ - ศันสนีย์ วัฒนานุกูล
- ฮิเมกาวะ อายูมิ - อรุณี นันทิวาส
- สึกิคาเงะ จิงุสะ - ฉันทนา ธาราจันทร์
- ฮายามิ มาสึมิ - สุภาพ ไชยวิสุทธิกุล

### [แก้] เวอร์ชัน พ.ศ. 2548

ออกอากาศตั้งแต่เมื่อวันที่ 5 เมษายน พ.ศ. 2548 ถึง 28 มีนาคม พ.ศ. 2549 ทางสถานีทีวีโตเกียว เป็นสถานีหลัก เรื่องราวทั้งหมดจะดำเนินตามในหนังสือการ์ตูนตั้งแต่ต้น จนถึงตอนช่วงชิงบทนางฟ้าสีแดงที่หุบเขาดอกบ๊วย แต่ได้มีการตัดทอนรายละเอียดหลายๆ ส่วนออกไป เพื่อให้เนื้อเรื่องรวบรัดและกระชับขึ้น จนสามารถจบลงได้ภายใน 51 ตอนพอดี รวมทั้งได้ออกแบบทรงผม และเครื่องแต่งกายของตัวละครบางตัวขึ้นมาใหม่ เพื่อให้เข้ากับยุคปัจจุบัน

ในประเทศไทย นักรักโลกมายา เวอร์ชัน พ.ศ. 2548 นี้ เคยออกอากาศทาง ยูบีซีสปาร์ค ช่อง 28 ของสถานีเคเบิลโทรทัศน์ยูบีซี เมื่อช่วงกลางปี พ.ศ. 2549 นอกจากนี้ยังมีกำหนดที่จะออกวางจำหน่ายในรูปแบบวีซีดี, ดีวีดี โดยอามีโก้ และจะออกอากาศทางโมเดิร์นไนน์ทีวีเร็วๆ นี้

#### [แก้] รายชื่อตอน

(อ้างอิงตามฉบับลิขสิทธิ์ของอามีโก้)

  1. เด็กสาวผู้มีหน้ากากพันหน้า
  2. หน้ากากของวีวี่
  3. นกน้อยที่หนีไป
  4. บันไดเพลิง
  5. คำพูดที่ถูกจำกัด
  6. เบ็ธในแบบของฉัน
  7. กุหลาบสีม่วง
  8. เดินท่ามกลางสายลม
  9. มิโดริแบบใหม่
  10.　มิโดริทั้งสอง ประชันบทบาท
  11.　พายุฤดูใบไม้ผลิ
  12.　เวทีที่ต้องแสดงคนเดียว
  13.　ต้นหญ้าแห่งวันพรุ่งนี้
  14.　คู่แข่งแห่งโชคชะตา
  15.　กับดัก
  16.　ผู้ทำลายเวที
  17.　หุบเขาพายุ
  18.　รับบทตุ๊กตา
  19.　หน้ากากหลุด
  20.　บทที่ถูกเปลี่ยน
  21.　การฝึกอันหนักหน่วง
  22.　การตัดสินรอบสุดท้าย
  23.　การต่อสู้ของเฮเลนทั้งสอง
  24.　วังวนแห่งโลกมายา
  25.　แสงจรัสจากสวรรค์
  26.　เงาที่จ้องทำลายมายะ

      27.　หลุมพรางที่มองไม่เห็น
      28.　ไร้คุณสมบัตินักแสดง
      29.　ภาพวาดของคาร์มิลล่า
      30.　ล้านสายรุ้ง
      31.　ละครแสดงเดี่ยว
      32.　ฝันกลางฤดูร้อน
      33.　มหัศจรรย์เวทีกลางแจ้ง
      34.　การท้าทายครั้งใหม่ของมายะ
      35.　อาร์ดิสและออลิเกลด์
      36.　กลุ่มดาวในฤดูหนาว
      37.　เจ้าหญิงสองพระองค์ (ปฐมบท)
      38.　เจ้าหญิงสองพระองค์ (ปัจฉิมบท)
      39.　เงาสีม่วง
      40.　เจน สาวน้อยหมาป่า
      41.　จิตวิญญาณของสัตว์ป่า
      42.　เสี่ยงเพื่องานเทศกาลละคร
      43.　ทุ่งหญ้าที่ถูกลืม
      44.　เวทีที่ไร้ขอบเขต
      45.　ดวงดาวในเมือง
      46.　สู่หุบเขาดอกบ๊วย
      47.　เปลวเพลิงแห่งรัก
      48.　คืนแห่งฝัน
      49.　วิญญาณอีกครึ่งหนึ่ง
      50.　หน้ากากของนางฟ้า
      51.　นางฟ้าสีแดง

#### [แก้] ผู้ให้เสียงตัวละคร

ญี่ปุ่น

- คิตาจิมะ มายะ - โคบายาชิ ซานาเอะ
- ฮิเมกาวะ อายูมิ - ยาจิมะ อาคิโกะ
- สึกิคาเงะ จิงุสะ - ฟุจิตะ โทชิโกะ
- ฮายามิ มาสึมิ - โมริคาวะ โทชิยูกิ
- ซากุระโคจิ ยู - ฟุคุยามะ จุน
- โอโนเดระ ฮาจิเมะ - โอบายาชิ ริวโนสุเกะ
- อาโอกิ เร - คิโนชิตะ อายูมิ
- มินาสึกิ ซายากะ - โอริคาสะ ฟุมิโกะ
- ซาวาตาริ มินะ - ฮอนนะ โยโกะ
- คาสึงะ ไทโกะ - โทโยงุจิ เมงุมิ
- มิสึกิ ซาเอโกะ - ซาคุมะ เร
- ฮายามิ เอสุเกะ - คายูมิ อิเอมาสะ

- ฮิจิริ คาราโตะ - ซาซากิ โนโซมุ
- ฮิเมกาวะ อุตาโกะ - คัตสึกิ มาซาโกะ
- ฮิเมกาวะ มิตสึงุ - นาคาโอะ ริวโซ
- คิตาจิมะ ฮารุ - มุนาคาตะ โทโมโกะ
- โอโตเบะ โนริเอะ - อิโต้ ชิซึกะ
- คุโรนุมะ ริวโซ - ยานาดะ คิโยยูกิ
- ทากามิยะ ชิโอริ - โอคาโมโตะ มายะ
- มาจิมะ เรียว - นามิคาวะ ไดสุเกะ
- ซาโตมิ ชิเงรุ - มิกิ ชินอิจิโร่
- อาโซ ไม - อีซึกะ มายูมิ
- เก็นโซ / บรรยาย - นาคาเอะ ชินจิ

ไทย (อามีโก้)

- คิตาจิมะ มายะ - ศันสนีย์ วัฒนานุกูล
- ฮิเมกาวะ อายูมิ - อรุณี นันทิวาส
- สึกิคาเงะ จิงุสะ - วิภาดา จตุยศพร

(รอเพิ่มเติมข้อมูล)

#### [แก้] ตารางการออกอากาศ

- ทีวีโตเกียว ทุกวันอังคาร เวลา 1.30 - 2.00 น
- ทีวีไอจิ ทุกวันพฤหัสบดี เวลา 1.28 - 1.58 น
- ทีวีโอซาก้า ทุกวันอังคาร เวลา 2.05 - 2.35 น
- AT-X ทุกวันอังคาร เวลา 11.00 - 11.30 น
- UBC Spark ทุกวันจันทร์-พุธ เวลา 19.00 - 19.30 น (จบแล้ว)
- UBC Spark (rerun) ทุกเสาร์-อาทิตย์ เวลา 11.00 - 11.30 น. และ 15.00-15.30 น.
- UBC Spark (rerun) ทุกอาทิตย์-จันทร์ เวลา 05.30 - 06.00 น. ฉายซ้ำกับวันเสาร์-อาทิตย์เวลา 15.00-15.30 น.

## [แก้] แหล่งข้อมูลอื่น

- เว็บไซต์อย่างเป็นทางการของซุสุเอะ มิอุจิ
- เว็บไซต์อย่างเป็นทางการของอะนิเมะ เวอร์ชันปี 2005

| นักรักโลกมายา เป็นบทความเกี่ยวกับ การ์ตูน ที่ยังไม่สมบูรณ์ ต้องการตรวจสอบ เพิ่มเนื้อหา หรือเพิ่มแหล่งอ้างอิง คุณสามารถช่วยเพิ่มเติมหรือแก้ไข เพื่อให้สมบูรณ์มากขึ้น ข้อมูลเกี่ยวกับ นักรักโลกมายา ในภาษาอื่น อาจสามารถหาอ่านได้จากเมนู ภาษาอื่น ด้านซ้ายมือ

ดึงข้อมูลจาก "http://th.wikipedia.org../../../%E0%B8%99/%E0%B8%B1/%E0%B8%81/%E0%B8%99%E0%B8%B1%E0%B8%81%E0%B8%A3%E0%B8%B1%E0%B8%81%E0%B9%82%E0%B8%A5%E0%B8%81%E0%B8%A1%E0%B8%B2%E0%B8%A2%E0%B8%B2.html".

หมวดหมู่: การ์ตูนญี่ปุ่น | การ์ตูนญี่ปุ่นแนวโชโจะ | บทความเกี่ยวกับ การ์ตูน ที่ยังไม่สมบูรณ์

##### Views

- บทความ
- อภิปราย
- รุ่นปัจจุบัน

##### ค้นหา

##### ภาษาอื่น

- English
- Bahasa Indonesia
- 日本語
- 中文